
	Παρουσίαση
του ποιητικού βιβλίου
του Σωτήρη Π. Βαρνάβα

Διαστάσεις του Χωροχρόνου

στο Σπίτι της Κύπρου

Παρουσία πολλών ανθρώπων των Γραμμάτων και των Τεχνών, παρουσιάστηκε, τη Δευτέρα 23 Σεπτεμβρίου 2019, στο Σπίτι της Κύπρου, το νέο, πέμπτο κατά σειρά, ποιητικό βιβλίο του Σωτήρη Βαρνάβα, με τίτλο Διαστάσεις του Χωροχρόνου, που κυκλοφορεί από τις Εκδόσεις Γαβριηλίδης.
Τον ποιητή καλωσόρισε στο Σπίτι της Κύπρου η Μορφωτική Σύμβουλος της Πρεσβείας της Κυπριακής Δημοκρατίας δρ. Νάντια Στυλιανού, η οποία προλογίζοντας αναφέρθηκε στο έργο του Σωτήρη Βαρνάβα, ο οποίος υπηρέτησε ως Καθηγητής στο Τμήμα Γεωλογίας του Πανεπιστημίου Πατρών, αλλά και στην συνεχιζόμενη πορεία του στους δρόμους της ποίησης.

Για το βιβλίο και το ποιητικό έργο του μίλησαν, ο κριτικός λογοτεχνίας κ. Αλέξης Ζήρας και η Καθηγήτρια του Πανεπιστημίου Αθηνών κ. Έλλη Φιλοκύπρου, ενώ αναγνώστηκε σχετική εισήγηση που απέστειλε ο ποιητής, Ομότιμος Καθηγητής του Πανεπιστημίου Πατρών κ. Σωκράτης Σκαρτσής. 

Ποιήματα από τις Διαστάσεις του Χωροχρόνου διάβασε ο ίδιος ο ποιητής, ο οποίος κατά την αντιφώνησή του ευχαρίστησε το Σπίτι της Κύπρου και όλους τους συντελεστές της εκδήλωσης.
Η εκδήλωση πραγματοποιήθηκε στο πλαίσιο του προγράμματος της Εβδομάδας Ευρωπαϊκών Πολιτισμών 2019: Η Πολυπολιτισμικότητα (23 – 28 Σεπτεμβρίου 2019) που συνδιοργανώνεται από το Δίκτυο Πολιτιστικών Ινστιτούτων της Ευρωπαϊκής Ένωσης/European Union National Institutes for Culture, EUNIC Cluster Athens.

________________________________________________________________________
Ο Σωτήρης Π. Βαρνάβας γεννήθηκε το 1948 στη Μηλιά Αμμοχώστου και φοίτησε στο Παγκύπριο Γυμνάσιο Λευκωσίας. Σπούδασε στο Εθνικό και Καποδιστριακό Πανεπιστήμιο Αθηνών Φυσιογνωστικές Επιστήμες και στη συνέχεια Γεωλογία. Εκπόνησε διδακτορική διατριβή στο Imperial College του Πανεπιστημίου του Λονδίνου και υπηρέτησε ως καθηγητής στο Τμήμα Γεωλογίας του Πανεπιστημίου Πατρών. Είναι μέλος της Επιτροπής της UNESCO Άνθρωπος και Βιόσφαιρα και μέλος της οργανωτικής επιτροπής του Συμποσίου Ποίησης του  Πανεπιστημίου Πατρών. Εξέδωσε τις ποιητικές συλλογές Ψήγματα Απείρου (2006), Ηχογράμματα (2008), Χρεόγραφο (2013), Γράμματα Εμπράγματα (2015) και Διαστάσεις του Χωροχρόνου (2018) από τις εκδόσεις Γαβριηλίδης. Είναι συνεπιμελητής της Ανθολογίας Κυπρίων Ποιητών (2008), εκδόσεις Ταξιδευτής. Το «Χρεόγραφο» και τα «Γράμματα Εμπράγματα» περιελήφθησαν στη βραχεία λίστα των προτεινόμενων βιβλίων για τα Κρατικά Κυπριακά Βραβεία Ποίησης 2014 και 2016 αντίστοιχα. Ποιήματά του περιλαμβάνονται σε Ελληνικές Ανθολογίες, όπως Ο Ταχυδρόμος φέρνει Γράμματα Ποιήματα, Έκδοση Ελληνικά Ταχυδρομεία (2017) και  Ξένων αιμάτων τρύγος, εκδόσεις Γαβριηλίδης (2014).

24 Σεπτεμβρίου 2019 
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.png][image: image4.jpg][image: image5.png]